CELEX: 32022D0907
Language: sk
Date: 2022-06-01 00:00:00
Title: Vykonávacie rozhodnutie Komisie (EÚ) 2022/907 z 1. júna 2022 o žiadosti o registráciu európskej iniciatívy občanov s názvom „Good Clothes, Fair Pay“ (Kvalitné oblečenie za spravodlivú mzdu) podľa nariadenia Európskeho parlamentu a Rady (EÚ) 2019/788 (Iba anglické znenie je autentické)

10.6.2022   
               
               
                  SK
               
               
                  Úradný vestník Európskej únie
               
               
                  L 157/13
               
            
         VYKONÁVACIE ROZHODNUTIE KOMISIE (EÚ) 2022/907
         z 1. júna 2022
         o žiadosti o registráciu európskej iniciatívy občanov s názvom „Good Clothes, Fair Pay“ (Kvalitné oblečenie za spravodlivú mzdu) podľa nariadenia Európskeho parlamentu a Rady (EÚ) 2019/788
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Žiadosť o registráciu európskej iniciatívy občanov s názvom „Good Clothes, Fair Pay“ (Kvalitné oblečenie za spravodlivú mzdu) bola Komisii predložená 4. apríla 2022.
                  
               
                     (2)
                  
                  
                     Podľa organizátorov je cieľom tejto iniciatívy vyzvať Komisiu, aby navrhla právne predpisy, na základe ktorých by podniky pôsobiace v odevnom a obuvníckom priemysle boli povinné venovať náležitú pozornosť životnému minimu vo svojom dodávateľskom reťazci, čím sa dosiahnu tieto ciele: a) doplniť a stanoviť „udržateľný rámec EÚ pre správu a riadenie spoločností“ a „smernicu EÚ o primeraných minimálnych mzdách EÚ“; b) vyžadovať od podnikov, aby identifikovali a zmierňovali nepriaznivé vplyvy na ľudské práva na životné minimum, slobodu združovania a kolektívne vyjednávanie, a aby týmto vplyvom zabraňovali; c) znížiť chudobu v Únii a na celom svete a osobitnú pozornosť pritom venovať ženám, migrantom a pracovníkom s neistými pracovnými zmluvami a boju proti detskej práci; d) zakázať nekalé obchodné praktiky, ktoré pracovníkom v odevnom a obuvníckom priemysle spôsobujú skutočnú alebo potenciálnu ujmu alebo k nej prispievajú, a presadzovať spravodlivé nákupné postupy; e) dať spotrebiteľom právo na informácie týkajúce sa podnikov v odevnom a obuvníckom priemysle; f) zvýšiť transparentnosť a zodpovednosť podnikov v odevnom a obuvníckom priemysle.
                  
               
                     (3)
                  
                  
                     V prílohe k iniciatíve sú uvedené podrobnejšie informácie o predmete, cieľoch a kontexte iniciatívy. Organizátori tvrdia, že zákonom stanovená minimálna mzda predstavuje v mnohých členských štátoch len malé percento životného minima, a že v krajinách, ktoré sú hlavnými výrobcami odevov mimo Únie, je zákonom stanovená minimálna mzda v priemere nižšia ako 50 % mzdy potrebnej na financovanie jednoduchého dôstojného života. V tejto súvislosti odkazujú na Všeobecnú deklaráciu ľudských práv a na článok 7 Medzinárodného paktu o hospodárskych, sociálnych a kultúrnych právach, ktoré zahŕňajú právo na odmenu, ktorá zabezpečí pracovníkom a ich rodinám aspoň minimálne podmienky na dôstojný život. Organizátori uvádzajú, že riešenie otázky životného minima v odevnom a obuvníckom priemysle by prispelo k dosiahnutiu cieľov Agendy 2030 pre udržateľný rozvoj (2), konkrétne k odstráneniu chudoby, presadeniu rodovej rovnosti, dôstojnej práce a k udržateľnej výrobe a spotrebe. Organizátori tiež zdôrazňujú, že vyriešenie problému nízkych miezd je jedným z kľúčových faktorov v boji proti detskej práci a je v súlade so záväzkom Komisie odstrániť detskú prácu, ktorý by mal podľa Komisie zostať na čele všetkých relevantných oblastí politiky. Od dotknutých podnikov by sa malo vyžadovať, aby v rámci tohto procesu sledovali a hlásili pokrok, ktorý dosiahli v oblasti zmierňujúcich opatrení. Organizátori uvádzajú, že Komisia môže odporučiť vhodnú a legitímnu metodiku na určenie životného minima, ktorá by sa následne mohla zohľadniť pri vyjednávaní o mzdách v danom odvetví. Organizátori takisto vyzývajú na prijatie právnych predpisov, ktoré by pomohli v boji proti nekalým obchodným praktikám v tomto odvetví, a to na základe smernice Európskeho parlamentu a Rady (EÚ) 2019/633 (3).
                  
               
                     (4)
                  
                  
                     Organizátori napokon v prílohe vyzývajú na zlepšenie transparentnosti v odvetví, a to tak, že podniky budú povinné zverejňovať určité informácie o výrobe vo svojich dodávateľských reťazcoch a spotrebitelia získajú právo na informácie o skutočných a potenciálnych negatívnych vplyvoch súvisiacich so mzdami a neistými zmluvnými dohodami. Organizátori predložili návrh smernice, ktorá obsahuje viaceré body zamerané na dosiahnutie týchto cieľov na podporu ich iniciatívy.
                  
               
                     (5)
                  
                  
                     Pokiaľ ide o ciele iniciatívy, Komisia má na základe článkov 50 a 114 Zmluvy právomoc predložiť návrh právneho aktu, ktorým sa od podnikov pôsobiacich v odevnom a obuvníckom priemysle bude vyžadovať, aby vo svojom dodávateľskom reťazci venovali náležitú pozornosť životnému minimu.
                  
               
                     (6)
                  
                  
                     Z tohto dôvodu nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (7)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásad proporcionality a subsidiarity a dodržania základných práv.
                  
               
                     (8)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (9)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená ani šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a s právami zakotvenými v Charte základných práv Európskej únie.
                  
               
                     (10)
                  
                  
                     Iniciatíva s názvom „Good Clothes, Fair Pay“ (Kvalitné oblečenie za spravodlivú mzdu) by sa preto mala zaregistrovať.
                  
               
                     (11)
                  
                  
                     Záver, že podmienky registrácie podľa článku 6 ods. 3 nariadenia (EÚ) 2019/788 sú splnené, neznamená, že Komisia nejakým spôsobom potvrdzuje vecnú správnosť obsahu iniciatívy, za ktorú nesie výlučnú zodpovednosť skupina organizátorov iniciatívy. Obsah iniciatívy vyjadruje len názory skupiny organizátorov a v žiadnom prípade ho nemožno považovať za vyjadrenie názorov Komisie,
                  
               PRIJALA TOTO ROZHODNUTIE:
         
            Článok 1
            Registruje sa európska iniciatíva občanov s názvom „Good Clothes, Fair Pay“ (Kvalitné oblečenie za spravodlivú mzdu).
         
         
            Článok 2
            Toto rozhodnutie je určené skupine organizátorov iniciatívy občanov s názvom „Good Clothes, Fair Pay“ (Kvalitné oblečenie za spravodlivú mzdu), ktorú zastupujú pani Maeve GALVIN a pani Kirsten KOSSEN, konajúce zároveň ako kontaktné osoby.
         
         
            V Bruseli 1. júna 2022
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.
         
            (2)  Rezolúcia Valného zhromaždenia OSN č. 70/1, Transformujeme náš svet: Agenda 2030 pre udržateľný rozvoj, A/RES/70/1 (25. septembra 2015).
         
            (3)  Smernica Európskeho parlamentu a Rady (EÚ) 2019/633 zo 17. apríla 2019 o nekalých obchodných praktikách vo vzťahoch medzi podnikmi v poľnohospodárskom a potravinovom dodávateľskom reťazci (Ú. v. EÚ L 111, 25.4.2019, s. 59).